钦定古今图书集成/明伦汇编/官常典/第301卷 > 王翱
## 钦定古今图书集成/明伦汇编/官常典/第301卷 > 王翱

按《明外史》本传：“翱字九皋，盐山人。永乐十三年，初试
贡士于北京。帝思得北士用之，而北人登第率后。翱
两试皆上第，大喜，特召赐食，改庶吉士，授大理左寺
正，左迁行人。宣德元年，以杨士奇荐，擢御史。时官吏
有罪，不问重轻，许运砖还职。翱请赃吏坐死，但许赎
罪，不得复官。帝从之，巡按四川。松潘蛮窃发，都督陈”
怀驻成都，相去八百馀里，不能制。翱奏移怀松潘，而
州县及土司遍设社学，以兴教化。英宗嗣位，廷议遣
文武大臣出镇守，擢翱右佥都御史，偕都督武兴镇
江西。惩贪抑奸，吏民畏爱。正统二年召还院。处州贼
流劫广信，命翱往捕，尽俘以还。松潘国师商巴与都
指挥赵谅有隙，谅诱执巴，掠其财，与仝官赵得，诬以
叛。其弟小商巴怒，聚众剽掠。得请济师，命翱及都督
李安军二万征之。而巡按御史垚白其枉。诏审机进止。
翱至，出商巴于狱，遣人招其弟，因抚定其馀党，而劾
诛谅，戍得，复商巴国师，松潘遂平。六年代陈镒镇陜
西、辽东将屡失机，诏翱往督军务。翱以军令久弛，寇
至不力战，因诸将庭谒，责以失律罪，命左右曳出斩
之。皆惶恐叩头，愿效死赎。翱乃躬行边，自山海关抵
开原，缮城垣，濬沟堑，五里为堡，十里为屯，使烽燧相
接，练将士，室鳏寡，军民大悦。又以边塞孤远，军饷匮，
缘俗立法，令有罪得收赎。指挥孙璟鞭杀戍卒，其妻
女哭之亦死。他卒诉璟杀一家三人，翱曰：“卒死法，妻
死夫，女死父，非杀也。”命璟偿其家葬薶费。璟感激。后
参将辽东，追敌三百里，事李秉，为名将。九载满，进右
副都御史。与总兵曹义等出塞，击兀良哈，擒斩百馀
人，获畜产四千六百，进右都御史。诸将破敌广平山，
进左。脱脱不花大举犯广宁，杀掠万三千馀人。会乘
舆北狩，方用兵，止停俸半载。景泰三年召还，掌院事。
易储，加太子太保。浔、梧猺乱，总兵董兴、武毅推委不
任事。于谦请以翁信、陈旺易之，而特遣一大臣督军
务，乃以命翱。两广有总督，自翱始。翱至镇，将吏詟服，
推诚抚谕，猺人向化，部内无事。明年入为吏部尚书。
初，何文渊协王直掌铨，多私为言官攻去。翱代，一循
成宪。天顺改元，加宫保。直，致仕。翱始专部事。石亨欲
去翱，翱乞致仕。已得请，李贤力争，乃留。及贤为亨所
逐，亦以翱言留。两人相得欢甚。帝每用人必咨贤，贤
以推翱，以是翱得行其志。帝眷翱厚，时召对便殿，称
先生不名。而翱年几八十，多忘，尝令郎谈伦随入。帝
问故，翱顿首曰：“臣老矣，所聆圣谕，恐遗误，令此郎代
识之，其人诚谨可信也。”帝喜。吏部主事曹恂已迁江
西参议，遇疾复入都。翱以闻，命以主事回籍。恂怒，伺
翱入朝，捽翱胸，掴其面，大声诟詈。事闻，下诏狱。翱具
言恂实，病得斥归。时服其量。五年加太子少保。宪宗
立，进太子太保。雨雪免朝参。屡疏乞归，辄慰留，数遣
医视疾。疾甚，乃许致仕。未出都卒，年八十有四。赠太
保，谥忠肃。翱在铨部，谢绝请谒，公馀恒宿直庐，非岁
时朔望谒先祠，未尝归私第。论荐不使人知，曰：“吏部
岂快恩怨地耶？”自奉俭素，景帝知其贫，为治第盐山。
孙以荫入太学，不使应举，曰：“勿妨寒士路。”婿贾杰官
近畿，翱夫人数迎女，杰恚曰：“若翁典铨，移我官京师，
反手尔，何往来不惮烦也。”夫人闻之，乘间请翱。翱怒，
推案击夫人，伤面。其自辽东还朝也，中官同事者重
翱，赆明珠数颗，翱固辞。其人曰：“此先朝赐也，公得毋
以赃郤我乎？”不得已纳而藏焉。中官死，召其从子还
之。为都御史时，夫人为娶一妾。逾半岁，语翱。翱怒曰：
“汝何破我家法！”即日具金币返之。妾终不嫁，曰：“岂有
大臣妾嫁他”人者，翱卒，妾往奔丧，其子养之终身。李
贤尝语人曰：“《皋陶》言九德，王公有其五，乱而敬，扰而
毅，简而廉，刚而塞，强而义也。”然性颇执。尝有诏举贤
良方正、经明行修及山林隐逸士，至者率下部试，翱
黜落百不取一二。性不喜南士。英宗尝言：“北人文雅
不及南人，顾质直雄伟，缓急当得力。”翱由是益多引
北人。晚年徇中官郭聪嘱，为都御史李秉所劾。翱自
引伏，盖不无小损云。子孙世官锦衣千户。